
R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 593 din 18 septembrie 2007, cu dezbaterea pe fond în procedură obişnuită  a propunerii legislative pentru modificarea şi completarea Legii nr.19/2000 privind sistemul public de pensii şi alte asigurări sociale.
La întocmirea prezentului raport Comisia a avut în vedere:

· avizul favorabil al Consiliului Legislativ

· avizul negativ al Consiliului Economic şi Social 

· avizul negativ al Comisiei juridice, de disciplină şi imunităţi
· punctul de vedere negativ al Guvernului.

Propunerea legislativă are ca obiect de reglementare modificarea articolului 87 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul exceptării deciziei privind recalcularea pensiilor din sistemul public de la contestaţia în instanţa judecătorească competentă.
Comisia propune Plenului Camerei Deputaţilor respingerea iniţiativei legislative din următoarele considerente:

· soluţia legislativă preconizată încalcă atât principiul egalităţii în drepturi, cât şi principiul accesului liber la justiţie, consacrate de prevederile art.16, respectiv de prevederile art.21 din Constituţie, republicată, întrucât prin îngrădirea dreptului de a contesta în justiţie deciziile de recalculare a pensiilor pentru asiguraţii care au astfel de decizii, se instituie un regim discriminatoriu faţă de asiguraţii care au decizii de stabilire a cuantumului pensiilor.

· procedura privind soluţionarea şi contestarea deciziei de recalculare a pensiei este reglementată de art.169 alin.(2) din Legea nr.19/2000, prin care se stabileşte că cererea de recalculare a pensiei urmează aceleaşi reguli procedurale privind soluţionarea şi contestarea prevăzute pentru cererea de pensionare. În aceste condiţii, se constată că nu sunt respectate nici normele de tehnică legislativă, propunerea legislativă nefăcând referire la acest articol.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 6 noiembrie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse
· d-na Georgeta Bratu – director, Ministerul Muncii, Familiei şi Egalităţii de Şanse.
La lucrările comisiei au fost prezenţi 16 deputaţi, din totalul de 18 membri ai comisiei.

Propunerea legislativă a fost respinsă de Senat în şedinţa din 10.09.2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma finalizării dezbaterilor, Comisia propune respingerea iniţiativei legislative cu unanimitate de voturi.

